Man skuldig aan manslag tien jaar ná ongeluk(Foto: pixabay) Die Mthatha-streekhof het ŉ man tronkstraf van 14 jaar opgelê nadat hy skuldig bevind is aan 13 aanklagte van strafbare manslag. Fikile Ginyizembe (43) was in 2009 betrokke in ŉ ongeluk met ŉ minibustaxi by ŉ berugte aansluiting tussen die Ikhwezi-township en Vulindlela Heights in Mthatha in die Oos-Kaap. Die hof het bevind Ginyizembe, wat ŉ bakkie bestuur het, moes gewag het vir die taxi, wat ryvoorrang gehad het, voordat hy verder gery het. Ginyizembe het versuim om te wag en die voertuie het gebots, omgeslaan en in vlamme uitgebars, het die Nasionale Vervolgingsgesag (NVG) in ŉ verklaring gesê. Nege passasiers en die minibusbestuurder is ná die ongeluk in die bussie vasgekeer en het daar doodgebrand. Nog drie passasiers is later in ŉ hospitaal dood. Die hofsaak is verlede jaar hervat nadat dit weens verskeie vertragings in die ondersoek vroeër van die hofrol verwyder is. “Ginyizembe het onskuldig gepleit en aangevoer dat hy nie die aankomende taxi gesien het nie en dat dit, volgens sy weergawe van gebeure, moontlik ook buitensporig vinnig gery het,” het Luxolo Tyali, woordvoerder van die NVG, gesê. Landdros Sizakele Sihlahla het Ginyizembe se verweer as “dun” beskryf. “Selfs al het die taxi te vinnig gery, was jy veronderstel om te stop en dit toe te laat om eerste te ry. As jy nie voor dit probeer inry het nie, sou 13 siele gespaar gebly het,” het die landdros bevind. Tydens vonnisoplegging het Sihlahla met die staat saamgestem dat ŉ swaar straf nodig is ter waarskuwing vir ander motoriste om die padreëls te gehoorsaam. “Die NVG verwelkom die vonnis as ŉ duidelike aanduiding dat diegene wat die verkeersreëls verontagsaam, vervolg en dienooreenkomstig gestraf sal word,” het Tyali gesê.